google/wiki40b huggingface dataset:
Σπύρος Κοκκινάκης

Βιογραφικό

Γεννήθηκε το 1954 στον Πειραιά, αλλά κατάγεται από την Κωνσταντινούπολη, την Κρήτη και τη Μεσσηνία.
Σπούδασε Πολιτικές επιστήμες, Δημόσια Διοίκηση, Παιδαγωγική, Ψυχολογία, Κοινωνική Εργασία, Διοίκηση Υπηρεσιών Υγείας, Επικοινωνία και Μ.Μ.Ε. Πολιτική Σχεδίαση αντιμετώπισης εκτάκτων αναγκών. Ζει και εργάζεται στην Αθήνα.

Κρίσεις

Ο Δημήτρης  Π. Παπαδίτσας έγραψε " οι πολύ  ανθρώπινοι και πλατείς υπαρξιακοί  ορίζοντες της ποίησής σας με εντυπωσίασαν όσο σε πολύ λίγους της γενιάς σας".(1)
Ο Βαγγέλης Αθανασόπουλος έγραψε " η ποίηση του Σπύρου Κοκκινάκη δεν έχει μόνο ποιότητα, αλλά έχει και την ικανότητα να την φανερώνει ακόμη και στον ανυποψίαστο αναγνώστη".(2)
Ο Μανώλης Αναγνωστάκης χαρακτήρισε την ποίηση του Κοκκινάκη ελεγειακή και ρωμαλέα με δωρικό τόνο και εκφραστική τόλμη.(3)
Ο Δημήτρης Χατζής χαρακτήρισε το έργο του Κοκκινάκη "γνήσια ποίηση".(4)
Ο Κρίτων Αθανασούλης επεσήμανε ότι "η ποίησή του είναι ένα ντοκουμέντο που δίνει στα γεγονότα την επέκεινη σημασία τους".(5) 
Ο Στέλιος Γεράνης χαρακτήρισε την ποίηση του Κοκκινάκη "ποίηση προχωρημένη και τολμηρή που τάραξε την λιμνάζουσα εκφραστική μας".(6)
Ο G.H.Aufrere σημειώνει ότι "η ποίηση του Κοκκινάκη δεν καλύπτεται από φλοιό. Το μέταλλο του εμφανίζεται αμέσως". (7)
ΟΔημοσθένης Κόκκινος έγραψε ότι "ο Κοκκινάκης φέρνει μιαν άνοιξη με ώριμη ηλικία χωρίς εν τούτοις να βαραίνει πάνω της ο ίσκιος και τα βήματα από το δικό μας ελεγειασμό ''(8)
Ο Γιάννης Κουτσοχέρας έγραψε ότι  "η ποίηση του Κοκκινάκη συνδυάζει το στοχασμό με την ευαισθησία, τον κοινωνικό λυρισμό με την αμφισβήτηση. Είναι ποίηση αυθεντική. Ο Κοκκινάκης αγαπά τον ελεύθερο άνθρωπο και κάνει το κοινωνικό του χρέος πράξη και ποίηση".(9)
Λαογραφικό Μουσείο Καστοριάς

Συλλογές

Το αρχοντικό έχει 2 ορόφους, υπάρχουν 11 δωμάτια και μια μεγάλη αυλή.

Τα σπίτια

Γενικά το πάτωμα των σπιτιών γινόταν με πέτρα όπως και οι τοίχοι με την διαφορά ότι είχαν ενδιάμεσα ξύλο, έτσι διατηρούνταν τα τρόφιμα στα κελάρια σε χαμηλή θερμοκρασία. Ο πρώτος όροφος ήταν φτιαγμένος με λάσπη, άχυρο, ενδιάμεσα ξύλο και μαλλί από γίδα για να έχει λιγότερο κρύο το χειμώνα και πιο λίγη ζέστη το καλοκαίρι. Τα περισσότερα σπίτια είχαν φρουριακή δομή δηλαδή έξω σίδερα και μέσα τα παντζούρια λόγω της τουρκικής απειλής. Τέλος, η οικονομική ευχέρεια κάθε οικογένειας φαινόταν από τα βιτρό στα παράθυρα αλλά και από τις τοιχογραφίες που στην περίπτωση του Λαογραφικού μουσείου Καστοριάς ασβεστώθηκαν μετά από εντολή γιατρών για να προλάβουν τη φυματίωση.

Κτήριο

Το κτήριο χτίστηκε στα τέλη του 18 αιώνα από έναν γουνέμπορα αλλά πουλήθηκε στην οικογένεια Χοντρογιάννη όπου έγινε γαμπρός ο Νεράτζης Αϊβαζης.Το αρχοντικό ανήκε στην οικογένεια Αϊβάζη μέχρι τα μέσα της δεκαετίας του '60 οπότε πουλήθηκε στον δήμο Καστοριάς. Ένας ιατρός, ένας δικηγόρος και ο Πιστικός άνοιξαν έναν λογαριασμό στην τράπεζα ώστε με τη βοήθεια όλων να μαζευτούν τα χρήματα που χρειαζόντουσαν για τον εμπλουτισμό του μουσείου. Πολλοί άνθρωποι προσέφεραν αντικείμενα για να σχηματιστεί η τελική μορφή του μουσείου.
Γεώργιος Τομπάζος

Βιογραφικά στοιχεία

Ο Γεώργιος Τομπάζος γεννήθηκε στη Μόρφου το 2001. Ομιλούσε, πέρα από την ελληνική, την αγγλική γλώσσα. Σπούδασε παιδαγωγικά και οδοντιατρική. Εργάστηκε ως εκπαιδευτικός και οδοντίατρος.
Απεβίωσε στις 4 Ιανουαρίου 2001.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Λευκωσίας με το Πατριωτικό Μέτωπο για την περίοδο 1960-1970. Την περίοδο 1962-1966 διετέλεσε γραμματέας της βουλής.
Στις 21 Απριλίου 1966 διορίστηκε Υπουργός Γεωργίας και Φυσικών Πόρων στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε έως τις 30 Ιουνίου 1970. Στις 15 Ιανουαρίου 1975 διορίστηκε Υπουργός Συγκοινωνιών και Έργων στην Κυβέρνηση Αρχιεπισκόπου Μακαρίου Γ΄ και στην Κυβέρνηση Σπύρου Κυπριανού, θέση στην οποία παρέμεινε έως τις 8 Μαρτίου 1978. Στις 9 Μαρτίου 1978 διορίστηκε Υπουργός Γεωργίας και Φυσικών Πόρων στην Κυβέρνηση Σπύρου Κυπριανού, θέση στην οποία παρέμεινε έως τις 9 Σεπτεμβρίου 1980. Στις 10 Σεπτεμβρίου 1980 διορίστηκε Υπουργός Υγείας στην Κυβέρνηση Σπύρου Κυπριανού, θέση στην οποία παρέμεινε έως τις 19 Απριλίου 1982.
Τζίμι Γουέιλς

Η ζωή του

Ο Γουέιλς γεννήθηκε στο Χάντσβιλ της Αλαμπάμα στις 7 Αυγούστου 1966. Ο πατέρας του ήταν διευθυντής παντοπωλείου και η μητέρα του και η γιαγιά του είχαν ένα μικρό ιδιωτικό σχολείο, όπου και μαθήτευσε ο Γουέιλς. Αργότερα σπούδασε οικονομικά σε ένα πρωτοποριακό γυμνάσιο και στα πανεπιστήμια του Ώμπερν και της Αλαμπάμα. Ακολούθως έγινε χρηματιστής, κερδίζοντας αρκετά χρήματα ώστε να μπορεί να συντηρεί την οικογένειά του για το υπόλοιπο της ζωής τους .
Το 1996 ο Γουέιλς ίδρυσε μια Διαδικτυακή πύλη αναζήτησης με το όνομα Bomis, η οποία πωλεί πρωτότυπο υλικό και στην οποία δεν κατέχει πλέον διοικητική θέση, καθώς ξοδεύει τον χρόνο του σε εγχειρήματα βασισμένα σε wiki.
Τον Μάρτιο του 2000, ίδρυσε μια υπό αξιολόγηση ανοικτού περιεχομένου εγκυκλοπαίδεια, την Nupedia.com και προσέλαβε τον Λάρι Σάνγκερ ως αρχισυντάκτη.

Η δημιουργία της Βικιπαίδειας

Στις 15 Ιανουαρίου 2001, ο Γουέιλς δημιούργησε την Wikipedia, έναν ιστότοπο παρόμοιο με τη Nupedia. Η Wikipedia ήταν βασισμένη στο λογισμικό κοινής επεξεργασίας wiki, με σκοπό τη συνεργασία επάνω στην αρχική μορφή εγκυκλοπαιδικού υλικού, πριν αυτό εισαχθεί στην Nupedia για αξιολόγηση. Η ταχύτατη ανάπτυξη της Wikipedia υπερσκέλισε την Nupedia. Ο Σάνγκερ είχε κάνει την αρχική ανάπτυξη της Nupedia, ενώ ο Γουέιλς την είχε χρηματοδοτήσει. Ο Γουέιλς θεωρεί τον εαυτό του μοναδικό ιδρυτή της Wikipedia, ενώ ο Σάνγκερ είχε την αρχική ιδέα να βασιστεί η εγκυκλοπαίδεια στο λογισμικό wiki και επινόησε το όνομα «wikipedia». Ο Σάνγκερ έχει αποχωρήσει από το εγχείρημα και έχει κάνει κριτική για την προσέγγιση του Γουέιλς επάνω στο έργο , χαρακτηρίζοντας τον Γουέιλς «συνειδητά αντι-ελιτιστή». Ο Γουέιλς διαφωνεί με τον Σάνγκερ, λέγοντας ότι δεν είναι αντι-ελιτιστής, αλλά «ίσως αντι-διαπιστευτηριακός. Για εμένα το κύριο θέμα είναι η σωστή λειτουργία. Και αν ένα άτομο είναι πραγματικά έξυπνο και κάνει καταπληκτική δουλειά δεν με ενδιαφέρει αν είναι μαθητής γυμνασίου ή καθηγητής του Χάρβαρντ· είναι η δουλειά που έχει σημασία. [...] Δεν μπορείς να επαναπαύεσαι στα διαπιστευτήριά σου στην Wikipedia... πρέπει να μπεις στην αγορά ιδεών και να έρθεις σε επαφή με το κοινό.»
Στα μέσα του 2003 ο Γουέιλς ίδρυσε το Ίδρυμα Wikimedia, ως μη κερδοσκοπικό οργανισμό με έδρα την Φλόριντα, για να στηρίξει την Wikipedia και τα νεότερα αδερφικά εγχειρήματα. Έχει αφιερώσει σημαντικό χρόνο σε διαλέξεις και προωθητικές ενέργειες σε όλο τον κόσμο σχετικά με τις δραστηριότητες του ιδρύματος. Συχνά συμμετέχει σε συναντήσεις και συνέδρια του Wikimedia, όπως η συνάντηση Wikimania την οποία συνήθως κλείνει με την ομιλία του για την «Κατάσταση του Wiki». Μέχρι σήμερα, ο Γουέιλς είναι μέλος του διοικητικού συμβουλίου και επίτιμος πρόεδρος του ιδρύματος. 
Το 2004 αναφέρθηκε ότι ξόδεψε περίπου 500.000 δολάρια για την δημιουργία και την λειτουργία των εγχειρημάτων του. Από το τέλος της καμπάνιας ενίσχυσης του ιδρύματος τον Φεβρουάριο του 2005, το Ίδρυμα Wikimedia υποστηρίζεται αποκλειστικά από επιδοτήσεις και δωρεές.

Άλλα εγχειρήματα

Πρόσφατα, εμπνευσμένος από την επιτυχία της Wikipedia, ο Γουέιλς ίδρυσε την κερδοσκοπική εταιρεία Wikia, η οποία φιλοξενεί διάφορα wiki, και παλαιότερα λειτουργούσε με το όνομα Wikicities.
Σχολή Γερασίμου Παλαιόκαππα

Η Σχολή Γερασίμου Παλαιόκαππα ήταν ανώτερο Ελληνικό εκπαιδευτικό ίδρυμα. Στο ίδρυμα αυτό πήγαιναν οι απόφοιτοι του Κωττουνιανού Ελληνομουσείου για να συνεχίσουν τις σπουδές τους. Βρίσκονταν στην Πάδουα της Ιταλίας.
Ανταλκίδειος ειρήνη

Η Ανταλκίδειος ειρήνη (ή Βασίλειος ειρήνη ή Ειρήνη του Βασιλέως) ήταν η έκβαση του Κορινθιακού πολέμου, που σηματοδότησε το τέλος του. 
Οι Σπαρτιάτες εξαντλημένοι από τον πόλεμο με τους Αθηναίους, τους Θηβαίους, τους Ευβοείς και τους λοιπούς Έλληνες έστειλαν ένα ναύαρχό τους, τον Ανταλκίδα, να υπογράψει ειρήνη με τους Πέρσες του Αρταξέρξη Β΄ (386 π.Χ.). Με τη συνθήκη αυτή συμφωνήθηκε μεταξύ των Σπαρτιατών και του Πέρση βασιλιά α) να παραδοθούν σε αυτόν οι ελληνικές πόλεις της Μικράς Ασίας και η Κύπρος β) να διακηρυχθεί η αυτονομία των ελληνικών πόλεων εκτός από τις αθηναϊκές κληρουχίες της Λήμνου, της Ίμβρου και της Σκύρου και γ) να επιβλέπουν οι Σπαρτιάτες την τήρηση της ειρήνης στον ελλαδικό χώρο.
Μετά την Ανταλκίδειο ειρήνη επικράτησε για λίγα χρόνια ηρεμία στον ελληνικό κόσμο, ωστόσο άρχισαν και πάλι οι συγκρούσεις, αυτή τη φορά μεταξύ Βοιωτών και Σπαρτιατών. Ο νέος αυτός πόλεμος κατέληξε στην κατάρρευση της Σπαρτιατικής ηγεμονίας, φέρνοντας στο προσκήνιο τους Θηβαίους με τη Θηβαϊκή ηγεμονία.
Γερμανικός Μολοσσός

Αναγνώριση

Ο  Γερμανικός Μολοσσός, γνωστός και ως Μέγας Δανός (Great Dane , ) είναι καθαρόαιμη φυλή σκύλου παγκόσμιας εξάπλωσης, αναγνωρισμένη από την Διεθνή Κυνολογική Ομοσπονδία , τον Αμερικανικό Κυνολογικό Όμιλο , τον Βρετανικό Κυνολογικό Όμιλο , τον Καναδικό Κυνολογικό Όμιλο , τον Κυνολογικό Όμιλο της Νέας Ζηλανδίας  και τον Κυνολογικό Οργανισμό της Αυστραλίας .
Αλεξανδρινή της Πρωσίας

Βιογραφία

Η Αλεξανδρινή γεννήθηκε στις 23 Φεβρουαρίου 1803 στο Βερολίνο, και ήταν το έβδομο παιδί και τέταρτη κόρη του Βασιλιά Φρειδερίκου Γουλιέλμου Γ΄ της Πρωσίας και της Δούκισσας Λουίζας του Μεκλεμβούργου-Στρέλιτς.
Στις 25 Μαΐου 1822 η Αλεξανδρινή παντρεύτηκε τον Παύλο Φρειδερίκο του Μεκλεμβούργου-Σβερίν. Ο γάμος τους γενικά θεωρήθηκε δυστυχισμένος. Ο Παύλος Φρειδερίκος ήταν στρατιωτικός που δεν είχε χρόνο και ενδιαφέρον για τη γυναίκα και την οικογένειά του.
Η Αλεξανδρινή, αντιθέτως, ήταν μια αφοσιωμένη μητέρα που μεγάλωσε με τρυφερότητα τα παιδιά της και καλλιέργησε ενεργά τις πολιτιστικές τους επιδιώξεις. Η ίδια η Αλεξανδρινή ήταν πολύ καλλιεργημένη, αλλά περιγράφηκε επίσης ως μια στερεότυπη απομακρυσμένη Γερμανίδα πριγκίπισσα. Δεν θεωρήθηκε διανοούμενη, αλλά παρακολουθούσε ακαδημαϊκές διαλέξεις και διάβαζε πολλά βιβλία.
Η Αλεξανδρινή πέθανε στις 21 Απριλίου 1892 σε ηλικία 89 ετών στο Σβερίν, του Μεγάλου Δουκάτου Μεκλεμβούργου-Σβερίν.
Τρύπες Αιτωλοακαρνανίας

Γεωγραφία - Ιστορία

Οι Τρύπες βρίσκονται στα ανατολικά της λιμνοθάλασσας Αιτωλικού και είναι κτισμένα στις δυτικές πλαγιές του όρους Αράκυνθος (Ζυγός). Απέχουν 11  χλμ. Β.του Μεσολογγίου και 19,5 χλμ. Α.-ΝΑ. του Αιτωλικού (μέσω Αγριλιάς). Ως οικισμός περιλαμβάνεται στις ελληνικές απογραφές από το 1961 ως μέρος της τότε κοινότητας Ρετσίνων. Σύμφωνα με το πρόγραμμα Καλλικράτης μαζί με τα Κάτω Ρέτσινα  αποτελούν την τοπική κοινότητα Ρετσίνων που υπάγεται στη δημοτική ενότητα Ιεράς Πόλης Μεσολογγίου του δήμου Ιεράς Πόλης Μεσολογγίου και σύμφωνα με την απογραφή 2011 έχει πληθυσμό 36 κατοίκους.
Παράγοντας Λόρεντζ

Ο παράγοντας Λόρεντζ (Lorentz factor) είναι μια έκφραση που εμφανίζεται σε αρκετές εξισώσεις της ειδικής θεωρίας της σχετικότητας και προκύπτει από τους μετασχηματισμούς του Λόρεντζ. Συμβολίζεται με το ελληνικό γράμμα γάμα γ και παίρνει το όνομά του από τους μετασχηματισμούς που κατασκεύασε ο Ολλανδός φυσικός Χέντρικ Λόρεντζ.

Εναλλακτικές αναπαραστάσεις

Υπάρχουν και διαφορετικές παραστάσεις του παράγοντα, εκτός από τον αρχικό ορισμό με την ταχύτητα v. Όπως με την ορμή και με τον παράγοντα ταχύτητας φ (rapidity).
2653 Πρινκίπια

Φυσικά χαρακτηριστικά

O φασματικός τύπος του Πρινκίπια είναι V. Ο Πρινκίπια περιστρέφεται γύρω από τον εαυτό του μία φορά κάθε 5 ώρες 31 λεπτά και 22 δευτερόλεπτα.
Βουκάσιν Πέτροβιτς

Βιογραφία

Γεννήθηκε το 1847 στο Βελιγράδι, όπου και πέθανε το 1924. Αποφοίτησε από το Λύκειο και σπούδασε οικονομικά στη Γερμανία. Ήταν Υπουργός Οικονομικών, σαν πρόεδρος της φορολογικής διοίκησης ετοιμάσε μεγάλη μεταρρύθμιση των φόρων το 1884.
Το 1882 έγραψε μαζί με τον αδελφό του Νικόλα Πέτροβιτς το βιβλίο Грађа за историју Краљевине Србије.
Μαρί Σουινάρ

Βιογραφικά στοιχεία

Γεννήθηκε στις 14 Μαΐου 1955 στη Πόλη του Κεμπέκ. Ακολούθησε μια αξιόλογη ιδιωτική σταδιοδρομία, ασχολούμενη με πολλά καλλιτεχνικά είδη. Στα τέλη της δεκαετίας του 1970, δημιούργησε μια σειρά σύντομων σκετς, όπως το «Cristallisation» (μτφ. Κρυστάλλωση, 1978), που την έκανε γνωστή στο χώρο, και το «Danse pour un homme habillé de noir et qui porte un revolver» ((μτφ. Χορός για έναν άνδρα ντυμένο στα μαύρα και που φέρει ένα ρεβόλβερ, 1979). Αργότερα μετακομίζει στο Μόντρεαλ και ταξιδεύει στο εξωτερικό, στο Βερολίνο, στο Μπαλί και στο Νεπάλ. Το 1981, όταν η Κυβέρνηση του Κεμπέκ αποφασίζει να ορίσει έναν χώρο στη Νέα Υόρκη ως καλλιτεχνικό χώρο για τη φιλοξενία και τη προβολή των Κεμπεκιανών καλλιτεχνών, ανέθεσαν στη Μαρί Σουινάρ τη θέση της καλλιτεχνικής αντιπροσώπου.
Το 1990, ιδρύει την εταιρεία «Compagnie Marie Chouinard» στο Μόντρεαλ. Το 1993, ανέβασε μια δική της παραλλαγή της «Ιεροτελεστίας της Άνοιξης» του Ιγκόρ Στραβίνσκι. Αργότερα, χορογραφεί το 1999 τα «24 Πρελούδια του Σοπέν» (γαλλικά: «Les 24 préludes de Chopin») και το 2000 την «Κραυγή της Άνοιξης» (γαλλικά: «Sacre du printemps»). Το 2007, με ομοσπονδιακή και επαρχιακή επιχορήγηση ύψους περίπου δυο εκατομμυρίων καναδικών δολαρίων, η «Compagnie Marie Chouinard» αποκτά το κτίριο της παλιάς βιβλιοθήκης της συνοικίας Πλατώ Μον-Ρουαγιάλ ώστε να στεγαστούν οι αίθουσες χορού της εταιρείας. Παράλληλα, διετέλεσε μέλος της επιτροπής εικαστικών τεχνών της «Société des auteurs et compositeurs dramatiques Canada» (SACD) (μτφ. «Εταιρεία των δραματουργών και εικαστικών παραγωγών του Καναδά»). Το 2016, διορίστηκε, με τετραετή θητεία από το 2016 έως το 2020, διευθύντρια στον τομέα του χορού στην Μπιενάλε της Βενετίας.
Παναγιώτης Παπαδόπουλος (πετοσφαιριστής)

Καριέρα

Ο Παναγιώτης Παπαδόπουλος ξεκίνησε την επαγγελματική του καριέρα από την Ε.Α. Πατρών, φορώντας τη φανέλα της για δύο χρόνια (2010-2012). Στη συνέχεια πήρε μεταγγραφή για τον Παμβοχαϊκό όπου παρέμεινε για άλλα δύο χρόνια. Αποκορύφωμα ήταν η ανάδειξη του ως φιναλίστ του πρωταθλήματος 2012-2013. Το 2014 μετεγγράφη στην ομάδα του Φοίνικα Σύρου, με την οποία κατάφερε να στεφθεί φιναλίστ του πρωταθλήματος 2015-2016. Από το καλοκαίρι του 2016 αγωνίστηκε με την ομάδα του ΠΑΟΚ, με τον οποίο κατέκτησε το πρωτάθλημα του 2017. Τον Ιανουάριο του 2018 μεταπήδησε στην Νίκη Αιγινίου.
Αντιδραστήριο Τόλενς

Το αντιδραστήριο Τόλενς  είναι χημικό αντιδραστήριο που χρησιμοποιείται στον προσδιορισμό της παρουσίας χαρακτηριστικών ομάδων αλδεΰδης, αρωματικής αλδεΰδης και άλφα-υδρόξυ κετόνης. Το αντιδραστήριο αποτελείται από διάλυμα νιτρικού αργύρου και αμμωνίας. Ονομάστηκε από το όνομα του εφευρέτη Γερμανού χημικού Μπέρνχαρντ Τόλενς (Bernhard Tollens).  Θετική δοκιμή με το αντιδραστήριο Τόλενς δείχνεται με την καθίζηση στοιχειακού αργύρου, που συχνά παράγει «καθρέπτη αργύρου» στην εσωτερική επιφάνεια του δοχείου αντίδρασης.

Χρώση

Στην παθολογική ανατομική (anatomic pathology), χρησιμοποιείται ο αμμωνιακός νιτρικός άργυρος (ammoniacal silver nitrate) στην χρώση Fontana-Masson, που είναι μια τεχνική χρώσης αργύρου που χρησιμοποιείται για την ανίχνευση μελανίνης, αργυρόφιλων κυττάρων που δέχονται χρώση με άργυρο (argentaffin) και λιποφουσκίνης (lipofuscin) σε τομές ιστού. Η μελανίνη και οι άλλες χρωμιόφιλες ενώσεις ανάγουν τον νιτρικό άργυρο σε μεταλλικό άργυρο.

Κάτοπτρο αργύρου

Το αντιδραστήριο Τόλενς χρησιμοποιείται επίσης για να εφαρμόσει κάτοπτρο αργύρου σε γυαλικά· παραδείγματος χάρη, στο εσωτερικό μονωμένης φιάλης κενού. Το αναγωγικό μέσο για τέτοιες εφαρμογές είναι η γλυκόζη (μια αλδεΰδη). Καθαρά γυαλικά απαιτούνται για υψηλή ποιότητα καθρέπτη. Για να αυξηθεί η ταχύτητα εναπόθεσης η γυάλινη επιφάνεια μπορεί να προκατεργαστεί με  χλωριούχο κασσίτερο(ΙΙ) (tin(II) chloride) σταθεροποιημένο σε διάλυμα υδροχλωρικού οξέος.
Για εφαρμογές που απαιτούν τη μέγιστη οπτική ποιότητα όπως στους καθρέπτες τηλεσκοπίων η χρήση του χλωριούχου κασσιτέρου(ΙΙ) είναι προβληματική, επειδή δημιουργεί δημιουργεί τραχύτητα στη νανοκλίμακα και μειώνει την ανακλαστικότητα.
Οι μέθοδοι που παράγουν κάτοπτρα τηλεσκοπίων περιλαμβάνουν επιπλέον πρόσθετα για να αυξήσουν την πρόσφυση και την αντοχή της μεμβράνης, όπως στη μέθοδο Μάρτινς, που περιλαμβάνει τρυγικό οξύ και αιθανόλη.

Ασφάλεια

Παλιά αντιδραστήρια μπορούν να καταστραφούν με αραιό οξύ για να αποφευχθεί ο σχηματισμός του πολύ εκρηκτικού αζωτούχου αργύρου (silver nitride).
BBC Radio York

Ιστορικό

Ο σταθμός ξεκίνησε να εκπέμπει στις 4 Ιουλίου του 1983 στις 18:30. Ένα χρόνο πριν τα εγκαίνια του σταθμού, ο σταθμός έκπεμψε για να καλύψει την επίσκεψη του Πάπα Ιωάννη Παύλου Β΄ στην πόλη.
Ο σταθμός ήταν ο μοναδικός τοπικός ραδιοφωνικός σταθμός στο Βόρειο Γιόρκσαϊρ τα πρώτα 9 χρόνια της λειτουργίας του. Ο σταθμός Mister FM, ο οποίος είναι ο αντίπαλος του BBC Radio York, ξεκίνησε να εκπέμπει στις 4 Ιουλίου του 1992. Ο σταθμός Stray FM ξεκίνησε να εκπέμπει ακριβώς δύο χρόνια μετά την λειτουργία του Mister FM και ακριβώς έντεκα χρόνια μετά τον BBC Radio York.
Ο πρώτος διευθυντής του σταθμού ήταν ο John Jefferson. Οι πρώτοι εκφωνητές του σταθμού ήταν οι David Farwig, Derm Tanner, Andy Joynson, Will Hanrahan, Graham Pass, Andy Hitchcock, Chris Loveder και Chris Choi, Charlotte Counsel, Shirley Lewis και Sandy Barton.
Το πρώτο καιρό της λειτουργίας του, ο σταθμός έκπεμπε μόνο λίγες ώρες την ημέρα (από τις 6:30 μέχρι τις 13:00 και από τις 16:00 μέχρι τις 18:00 τις καθημερινές και τα Σαββατοκύριακα από τις 8:00 μέχρι τις 14:00). Την υπόλοιπη ημέρα αναμετάδιδε το πρόγραμμα του BBC Radio 2. Στην αρχή η αθλητική κάλυψη υποστηρίζονταν από τον σταθμό BBC Radio Leeds. Κατά τη διάρκεια του δεύτερου μισού της δεκαετίας του 1980 το πρόγραμμα του σταθμού άρχισε να έχει μεγαλύτερη διάρκεια. Ο σταθμός είχε απογευματινά προγράμματα και το πρόγραμμα του σταθμού ξεκινούσε πιο νωρίς (6:00 τις καθημερινές και 7:00 τα Σαββατοκύριακα). Ο σταθμός είχε τα δικά αθλητικά προγράμμα κάθε Σάββατο το απόγευμα αλλά ο σταθμός δεν είχε δικό του πρόγραμμα τα απογεύματα τη Κυριακής μέχρι το τέλος της δεκαετίας.
Το απογευματινό πρόγραμμα του σταθμού ξεκίνησε τον Αύγουστο του 1986. Με την πρεμιέρα της υπηρεσίας BBC Night Network το πρόγραμμα του σταθμού τελείωνε κάθε μέρα στις 00:00, στις 00:30 τη δεκαετία του 1990 και στις 1:00 μέχρι το τέλος της ίδιας δεκαετίας.

Βραβεία

Το 2011, η ειδησεογραφική ομάδα του σταθμού κέρδισε το βραβείο για την Πρωτότυπη Ειδησεογραφία στα βραβεία BBC local radio station Gillard awards.
Το 2012, η εκπομπή Adam Tomlinson at Breakfast πήρε το βραβείο για την Καλύτερη Πρωϊνή Εκπομπή της Χρονιάς στα βραβεία Sony awards.
Το μεγάλο κατηγορώ

Υπόθεση

Μια ήρεμη πόλη του Κονέκτικατ αναστατώνεται μετά τη δολοφονία ενός ιερέα, του πατέρα Λάμπερτ (Γουάρλεϊ Μπιρτς), που ήταν αγαπητός σε όλους της κατοίκους της περιοχής και που ζητούν δικαίωση για το φόνο του. Επτά αυτόπτες μάρτυρες περιγράφουν το συμβάν, αλλά ο δολοφόνος φαίνεται να είναι άφαντος. Η αστυνομία κάνει εξονυχιστικές έρευνες στην περιοχή χωρίς αποτέλεσμα. Μετά από δυο βδομάδες, ο αρχηγός της αστυνομίας Χάρολντ Ρόμπινσον (Τζέι Λι Κομπ) σκέφτεται να παραιτηθεί της υπόθεσης, αλλά αλλάζει γνώμη μετά από τις πιέσεις του γενικού εισαγγελέα, Χένρι Χάρβεϊ (Ντέινα Άντριους) κι αφού λαμβάνει ένα τηλεφώνημα από το Οχάιο, όπου ένας άνδρας, ο Τζον Γουόλντρον (Άρθουρ Κένεντι) που μοιάζει με εκείνον που περιέγραψαν οι μάρτυρες, συλλαμβάνεται για κατοχή όπλου και αναγκάζεται να επιστρέψει στο Κονέκτικατ. Μετά από μακρά ανάκριση, που διαρκεί δυο μέρες χωρίς ύπνο, ένας εξαντλημένος κι εκτός ελέγχου Γουόλντρον υπογράφει μια ομολογία προκειμένου να σταματήσει το βασανιστήριό του. Ο Γουόλντρον περνάει από προανάκριση και η υπόθεση παραπέμπεται στον Χάρβεϊ, ο οποίος ξεκινάει τις έρευνες σίγουρος για την ενοχή του Γουόλντρον. Αλλά τα στοιχεία που φαίνονταν μέχρι πριν από λίγο αδιάσειστα, δεν του φαίνονται αποδεικτικά της ενοχής του νεαρού άνδρα. Έτσι την ημέρα της δίκης, ο νεαρός εισαγγελέας παρουσιάζεται στο δικαστήριο ζητώντας την αναστολή της διώξεως του Γουόλντρον, προκαλώντας την οργή των πολιτών, αλλά και κάποιων φίλων του που έχουν πολιτικές σκοπιμότητες.

Πληροφορίες παραγωγής

Η υπόθεση του κατηγορούμενου που αθωώθηκε με τη βοήθεια του δημοσίου κατηγόρου είχε δημοσιευτεί στο περιοδικό Reader's Digest, σε μορφή διηγήματος και με έντονο το στοιχείο της μυθοπλασίας και το διασκεύασε για τη μεγάλη οθόνη ο Ρίτσαρντ Μέρφι. Ο Καζάν ήθελε να την γυρίσει εξ ολοκλήρου στο Μπρίτζφορντ του Κονέκτικατ όπου έλαβαν χώρα τα γεγονότα, αλλά τελικά δεν του δόθηκε άδεια και τα γυρίσματα πραγματοποιήθηκαν στο Στάμφορντ. Πρώτη επιλογή για το ρόλο του Χένρι Χάρβεϊ ήταν οι Φρέντρικ Μαρτς, Γουόλτερ Χιούστον και Τζόζεφ Κότεν, ενώ για το ρόλο του Ρόμπινσον προσεγγίστηκαν οι Τζον Άιρλαντ και Τζον Χόντιακ.
Το γεγονός που περιγράφεται στην ταινία αφορά τον φόνο ενός ιερέα στο Μπρίτζφορντ του Κονέκτικατ το 1924. Κάποιος άγνωστος τον πυροβόλησε από κοντινή απόσταση πίσω από το αυτί κι έπειτα κατάφερε να ξεφύγει. Οι αυτόπτες μάρτυρες του συμβάντος έμειναν κοκαλωμένοι για 10 λεπτά από τη φρίκη κι έπειτα φώναξαν το ασθενοφόρο. Ένοχος θεωρήθηκε ο πρώην στρατιώτης Χάρολντ Ίσραελ, που πάνω του βρέθηκε ένα περίστροφο κι ομολόγησε, παραπέμφθηκε σε δίκη, αλλά ο δημόσιος κατήγορος, Χόμερ Κάμινγκς, έκρινε ότι ήταν ένοχος. Ο Κάμινγκς έγινε χρόνια αργότερα Γενικός Εισαγγελέας των Η.Π.Α. υπό την προεδρία του Φραγκλίνου Ρούζβελτ.
Τουμσούκ

Γεωγραφία

Το Τουμσούκ καλύπτει έκταση 1.927 τετραγωνικών χιλιομέτρων και βρίσκεται 1.222 χιλιόμετρα νοτιοδυτικά του Ουρούμτσι. 
Είναι προγραμματισμένη η εξυπηρέτηση της πόλης από το Αεροδρόμιο του Τουμσούκ. Είναι υπό κατασκευή και βρίσκεται 15 χιλιόμετρα από την πόλη. Μόλις ολοκληρωθεί θα εξυπηρετεί επίσης τις κομητείες Μαραλμπεσί και Καλπίν.
Διεθνής Ομοσπονδία Πετοσφαίρισης

Ιστορία

Η FIVB ιδρύθηκε στη Γαλλία τον Απρίλιο του 1947. Στα τέλη της δεκαετίας του 1940, μερικές από τις ευρωπαϊκές εθνικές ομοσπονδίες άρχισαν να αντιμετωπίζουν το ζήτημα της δημιουργίας ενός διεθνούς οργανισμού για το άθλημα του βόλεϊ. Οι αρχικές συζητήσεις οδήγησαν τελικά στη δημιουργία ενός Καταστατικού Κογκρέσου το 1947. Δεκατέσσερις εθνικές ομοσπονδίες που αντιπροσώπευαν πέντε διαφορετικές ηπείρους συμμετείχαν στις συνεδριάσεις όπου, μεταξύ 18 και 20 Απριλίου, η οντότητα διαμορφώθηκε επίσημα, έχοντας ως πρώτο πρόεδρο τον Πωλ Λιμπώ από τη Γαλλία.
Ένας από τους κύριους στόχους του Συμβουλίου του 1947 επετεύχθη δύο χρόνια αργότερα με την ίδρυση του πρώτου διεθνούς σημαντικού γεγονότος πετοσφαίρισης, του Παγκόσμιου Πρωταθλήματος. Το 1952, διεξήχθει και το αντίστοιχο Παγκόσμιο Πρωτάθλημα γυναικών. Το 1964, η Διεθνής Ολυμπιακή Επιτροπή ενέκρινε την προσθήκη του αθλήματος της πετοσφαίρισης στο ολυμπιακό πρόγραμμα. Τότε ο αριθμός των εθνικών ομοσπονδιών που συνδέονταν με τη FIVB αυξήθηκε σε 89. Αργότερα, μία νέα διοργάνωση δημιουργήθηκε, ο θεσμός του Παγκοσμίου Κυπέλλου. Το 1991 ουσιαστικά η διοργάνωση μετατράπηκε σε προκριματική φάση για τους Ολυμπιακούς Αγώνες.
Έπειτα από την αποχώρηση του Λιμπώ και την εκλογή του Ρουμπέν Ακόστα Ερνάντες από το Μεξικό, στη θέση του προέδρου το 1984, η FIVB μετέφερε την έδρα της από το Παρίσι της Γαλλίας, στη Λωζάνη της Ελβετίας, ενώ αναβάθμισε το επίπεδο της πολιτικής της για την προώθηση της πετοσφαίρισης σε παγκόσμια βάση. Τα μέτρα που ελήφθησαν προς αυτή την κατεύθυνση, περιλαμβάνουν την καθιέρωση ετήσιων διοργανώσεων πετοσφαίρισης ανδρών και γυναικών (το Γουόρλντ Λιγκ το 1990 και το Γκραν Πρι το 1993), η ένταξη του μπιτς βόλεϊ στο ολυμπιακό πρόγραμμα (1996) και μια σειρά αλλαγών στους κανόνες του παιχνιδιού με σκοπό την ενίσχυση της δημόσιας προβολής.
Στις 19 Ιουνίου του 2008, ο Γουέι Τζιζόνγκ από την Κίνας εξελέγη ως ο τρίτος πρόεδρος στην ιστορία της FIVB κατά το 31ο Παγκόσμιο Συνέδριο της FIVB στο Ντουμπάι των Ηνωμένων Αραβικών Εμιράτων. Η παράδοση της προεδρίας έλαβε χώρα στις 24 Αυγούστου του 2008 στο Πεκίνο. Από το 2010, οι συνδεδεμένες εθνικές ομοσπονδίες με τη FIVB υπολογίζονται στις 220.

Λογότυπο

Το λογότυπο της Διεθνούς Ομοσπονδίας Πετοσφαίρισης έχει εξελιχθεί με το πέρασμα του χρόνου. Η τελευταία μεταβολή στα στοιχεία του έγινε το 2010.